《成都遨乐诗二十一首·冬至进天庆观会太慈寺》
宋代·田况

景至履佳辰，朝祖著国令。
黄宫避潜萌，紫宇晨荫映。
阳德比君子，吾道实可庆。
矧丁皇运享，遇主尧舜圣。
坤维最远方，拙者此尸政。
雅俗旧儒文，民牒少讼争。
幸足宣上恩，愉恐盭物性。
良时不易得，行乐未为病。
高会纵嬉游，丰岁愈繁盛。
与众助戏欣，寄情于俚咏。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。